paragraph_text: Skupina kolekcionara militarije odlučila je 2009. godine okupiti se u udruzi te svojim radom i znanjem pridonijeti očuvanju i razvoju hrvatske kulturne tradicije. Iz tih je pobuda 2010. godine osnovana Hrvatska udruga kolekcionara militarije Trolist, no kako se s vremenom profilirao krug kolekcionara bajoneta, udruga je 2012. godine promijenila ime u Hrvatska udruga kolekcionara bajoneta Trolist. Promjena imena označila je ujedno i glavni smjer djelovanja udruge, ali nikako nije lišila članstva ostale kolekcionare. Budući da se dio članova bavi sakupljanjem hrvatskog ratnog znakovlja, 2015. godine osnovan je Klub kolekcionara hrvatskog ratnog znakovlja kao posebno radno tijelo unutar udruge. Unatoč predrasudama i izrazito teškom početku, udruga je s vremenom uspjela promovirati različite oblike kolekcionarstva te na taj način osvijestiti i potrebu za očuvanjem još jednog oblika hrvatske kulturne tradicije.